Romeva, Forn i Rull arriben al Suprem perquè el jutge els notifiqui els processaments - Regió7 :: El Diari de la Catalunya Central
Segueixen les declaracions indagatòries davant de Llarena
Romeva, Forn i Rull arriben al Suprem perquè el jutge els notifiqui els processaments ACN
Els consellers destituïts Raül Romeva, Joaquim Forn i Josep Rull –tots tres en presó preventiva- ja han arribat a les dependències judicials procedents de la presó d'Estremera. A partir de les 10h estan previstes les noves declaracions indagatòries on el jutge instructor, Pablo Llarena, els notifica personalment el processament per rebel·lió i malversació. Aprofitant aquest nou tràmit del procediment judicial, tots tres podran fer una declaració davant el jutge ja no sobre la seva situació personal i les mesures cautelars sinó sobre el fons de la causa i els fets que se'ls imputen. Tots tres compareixen després que dilluns ho fessin Oriol Junqueras, Jordi Sànchez i Jordi Cuixart, que es van mostrar molt crítics davant el jutge per considerar que s'estava "criminalitzant" l'independentisme i van acusar-lo de vulnerar drets fonamentals i de no ser imparcial. Dimecres serà el torn de Jordi Turull, Dolors Bassa i Carme Forcadell.
La Guàrdia Civil ha traslladat des de la presó d'Estremera a tots tres consellers destituïts. El que més porta entre reixes és Joaquim Forn (des del 2 de novembre) i Romeva i Rull van passar un mes a la presó i van tornar a ingressar per ordre del jutge el passat 23 de març.
El dilluns, ja van comparèixer al Suprem el vicepresident destituït, Oriol Junqueras, el president d'Òmnium, Jordi Cuixart, i el número 2 de JxCat i expresident d'ANC, Jordi Sànchez. Tots tres van mostrar el seu desacord amb el jutge sobre com s'estava instruint la causa, ja que consideren que s'està "criminalitzant" l'independentisme i vulnerant drets fonamentals. Tots ells van defensar el dret d'autodeterminació i van negar que existís violència l'1-O.
Jutge i víctima
El Suprem rebat el tribunal alemany en ratificar que sí que hi va haver rebel·lió